b'\n_START_ARTICLE_\nCharles Townshend (ulkoministeri)\n_START_PARAGRAPH_\nCharles Townshend, Townshendin ja Raynhamin toinen varakreivi (18. huhtikuuta 1674 Raynham Hall, Norfolk \xe2\x80\x93 21. kes\xc3\xa4kuuta 1738 Raynham) oli brittil\xc3\xa4inen valtiomies, joka johti Ison-Britannian ulkopolitiikkaa vuosina 1721\xe2\x80\x931730._NEWLINE_Charles Townshend peri varakreivin arvon is\xc3\xa4nlt\xc3\xa4\xc3\xa4n Horatio Townshendilt\xc3\xa4 vuonna 1687. H\xc3\xa4n oli alkuun is\xc3\xa4ns\xc3\xa4 tavoin tory, mutta k\xc3\xa4\xc3\xa4ntyi my\xc3\xb6hemmin whigien kannattajaksi. Townshend nimitettiin 1707 valtakunnanneuvoston ja kuningattaren henkikaartin j\xc3\xa4seneksi. Vuosina 1709\xe2\x80\x931711 h\xc3\xa4n toimi Ison-Britannian l\xc3\xa4hettil\xc3\xa4\xc3\xa4n\xc3\xa4 Haagissa, mutta joutui j\xc3\xa4tt\xc3\xa4m\xc3\xa4\xc3\xa4n paikkansa toryjen palattua kotimaassa valtaan. Noustuaan valtaistuimelle vuonna 1714 hannoverilainen kuningas Yrj\xc3\xb6 I nimitti h\xc3\xa4net valtiosihteeriksi eli hallituksen j\xc3\xa4seneksi. Townshend saavutti pian vaikutusvaltaisen aseman hallituksessa. H\xc3\xa4n kannatti rauhanomaista ulkopolitiikkaa ja halusi lopettaa puolustusliiton keisarin ja Ranskan kanssa. T\xc3\xa4m\xc3\xa4n seurauksena h\xc3\xa4n joutui vastakkain Ranskaan suuntautunutta ulkopolitiikkaa kannattaneen James Stanhopen kanssa. Lordi Sunderlandin uskoteltua kuninkaalle Townshendin juonittelevan Walesin prinssin kanssa t\xc3\xa4t\xc3\xa4 vastaan Townshend erotettiin hallituksesta joulukuussa 1716. H\xc3\xa4net nimitettiin tammikuussa 1717 Irlannin lordiluutnantiksi, mutta h\xc3\xa4n j\xc3\xa4tti teht\xc3\xa4v\xc3\xa4n jo kolmen kuukauden kuluttua. T\xc3\xa4m\xc3\xa4n j\xc3\xa4lkeen h\xc3\xa4n muodosti lankonsa Robert Walpolen kanssa whig-puolueen sis\xc3\xa4isen opposition._NEWLINE_Whigien sis\xc3\xa4iset kiistat saatiin solmittua vuonna 1720, jolloin Townshendist\xc3\xa4 tuli valtakunnanneuvoston lordipresidentti ja helmikuussa 1721 uudelleen valtiosihteeri. Vuoteen 1724 menness\xc3\xa4 h\xc3\xa4n ja Walpole olivat hallituksen johtavat hahmot. Townshendin merkitt\xc3\xa4vin saavutus oli vuonna 1725 luotu Hannoverin liitto eli Englannin, Ranskan ja Preussin liittoutuminen It\xc3\xa4valtaa ja Espanjaa vastaan. Kun hallituksen vahvaksi mieheksi kohonnut Walpole ei hyv\xc3\xa4ksynyt h\xc3\xa4nen kannattamaansa sotaa It\xc3\xa4valtaa vastaan, h\xc3\xa4n erosi hallituksesta toukokuussa 1730._NEWLINE_Viimeisin\xc3\xa4 vuosinaan Townshend omistautui maanviljelylle. H\xc3\xa4n sai lempinimen \xe2\x80\x9dTurnipsi-Townshend\xe2\x80\x9d, koska h\xc3\xa4n pyrki edist\xc3\xa4m\xc3\xa4\xc3\xa4n turnipsien k\xc3\xa4ytt\xc3\xb6\xc3\xa4 vuoroviljelyss\xc3\xa4._NEWLINE_Charles Townshendin pojanpoikia olivat kenraali George Townshend ja valtiovarainministeri Charles Townshend.'